Προϊόντα και υπηρεσίες το 2014 (2013)

Μαθήματα, σεμινάρια και συνέδρια Η Ακαδημία οργάνωσε συνολικά 71 (72) δραστηριότητες (μαθήματα, σεμινάρια και συνέδρια). Από την ανάλυση της αξιολόγησης των δραστηριοτήτων προκύπτει ότι ο βαθμός της γενικότερης ικανοποίησης από τις δραστηριότητες της Ακαδημίας και τα αποτελέσματα σε μαθησιακό επίπεδο παρέμεινε εξαιρετικά υψηλός, επιτυγχάνοντας ποσοστό 94 % (94 %). Στις δραστηριότητες της Ακαδημίας συμμετείχαν 2 098(2 251) αξιωματούχοι των διωκτικών αρχών, αριθμός που υπερβαίνει τους αρχικούς στόχους, και 710 (707) εκπαιδευτές από 34 (42) χώρες (κράτη μέλη της ΕΕ και τρίτες χώρες) και 24 (21) όργανα της ΕΕ και διεθνείς οργανισμούς. Το ποσοστό συμμετοχής (αριθμός συμμετεχόντων/διαθέσιμες θέσεις) παρέμεινε υψηλό στο 108 % (116 %), γεγονός που αποδεικνύει την εξαιρετικά μεγάλη ζήτηση για παροχή μαθημάτων επιμόρφωσης από την Ακαδημία. Η ίδια η Ακαδημία οργάνωσε 11 (19) δραστηριότητες προς υποστήριξη του δικτύου και δρομολόγησε διαδικασία υποβολής αιτήσεων για σύναψη συμφωνιών επιχορήγησης για το 2014. Το διοικητικό συμβούλιο πρόσθεσε τον Νοέμβριο έξι επιπλέον μαθήματα στον κατάλογο των δραστηριοτήτων. Τα εν λόγω μαθήματα θα αρχίσουν στα μέσα Φεβρουαρίου 2015 και θα ενσωματωθούν στα στατιστικά στοιχεία για το 2015. Εξωτερικές σχέσεις Το 2014 η Ακαδημία εξακολούθησε την αποδοτική συνεργασία της με τις υποψήφιες και δυνητικά υποψήφιες χώρες, τις χώρες της ΕΠΓ και τις χώρες της Ανατολικής Εταιρικής Σχέσης, καθώς και τους στρατηγικούς εταίρους, άλλους οργανισμούς ΔΕΥ και θεσμικά όργανα της ΕΕ, συμπεριλαμβανομένης της Ευρωπαϊκής Υπηρεσίας Εξωτερικής Δράσης. Το 2014 η Ακαδημία ολοκλήρωσε τις διαπραγματεύσεις για δύο συμφωνίες εργασίας, μία με την πρώην Γιουγκοσλαβική Δημοκρατία της Μακεδονίας και μία με τη Βοσνία-Ερζεγοβίνη. Η δεύτερη συμφωνία υπεγράφη τον Δεκέμβριο του 2014, ενώ, όσον αφορά την πρώτη, αναμένεται η ανταλλαγή επιστολών. Η Ακαδημία ανέπτυξε έναν πίνακα επιμόρφωσης, ο οποίος παρουσιάζει την πρόοδο των δραστηριοτήτων επιμόρφωσης που πραγματοποιούνται από το δίκτυο των οργανισμών ΔΕΥ. Ο πίνακας αναπτύχθηκε με σκοπό τη βελτίωση του συντονισμού και την επίτευξη πιθανών συνεργιών, σύμφωνα με το Πρόγραμμα Κατάρτισης για την Επιβολή του Νόμου (Law Enforcement Training Scheme — LETS). Το 2014 η Ακαδημία υποστήριξε επτά έργα ανάπτυξης ικανοτήτων τα οποία υλοποιούν κράτη μέλη της ΕΕ ή διεθνείς οργανισμοί. Τα έργα αφορούσαν από μεθοδολογίες ηλεκτρονικής μάθησης και την επιμόρφωση για την καταπολέμηση της εκμετάλλευσης της γενετήσιας ζωής ανηλίκων έως τη διαχείριση κρίσεων με πολιτικά μέσα και άλλα σημαντικά θέματα για τις αστυνομικές δραστηριότητες. Ανάπτυξη εγχειριδίων επιμόρφωσης και (κοινών) προγραμμάτων επιμόρφωσης Το 2014 επικαιροποιήθηκαν δύο κοινά προγράμματα επιμόρφωσης, ένα εκ των οποίων (Kαταπολέμηση της νομιμοποίησης εσόδων από παράνομες δραστηριότητες) εγκρίθηκε τον Αύγουστο του 2014, μαζί με άλλα τρία που είχαν επικαιροποιηθεί το 2013 (Kαταπολέμηση της τρομοκρατίας, Διακίνηση ναρκωτικών και Eurojust). Το δεύτερο πρόγραμμα, Eμπορία ανθρώπων και σωματεμπορία, ολοκληρώθηκε στο τέλος Οκτωβρίου και υποβλήθηκε στο διοικητικό συμβούλιο ώστε να εγκριθεί μέσω έγγραφης διαδικασίας τον Ιανουάριο του 2015. Στα τέλη του 2014 υπήρχαν συνολικά εννέα εγκεκριμένα κοινά προγράμματα επιμόρφωσης της Ακαδημίας. Μια νέα πλατφόρμα τέθηκε σε λειτουργία στο σύστημα διαχείρισης της μάθησης (Learning Management System, LMS) για τα κοινά προγράμματα επιμόρφωσης υπό την υποστήριξη των εκπαιδευτών. Η εν λόγω πλατφόρμα αποσκοπεί να αποτελέσει πηγή συμβολής στην επιμόρφωση και παροχής πληροφοριών σχετικά με θέματα που αφορούν τα κοινά προγράμματα επιμόρφωσης. Μέχρι τώρα έχουν αναφορτωθεί ηλεκτρονικά τα ακόλουθα κοινά προγράμματα επιμόρφωσης: CC05A Καταπολέμηση της τρομοκρατίας, CC05D Αστυνομική δεοντολογία και ακεραιότητα, CC06A Ενδοοικογενειακή βία, CC06B Νομιμοποίηση εσόδων από εγκληματικές δραστηριότητες, CC07A Διαχείριση κρίσεων με πολιτικά μέσα, CC07B Διακίνηση ναρκωτικών. Τα κοινά προγράμματα επιμόρφωσης CC05C Ευρωπόλ και CC06C Εμπορία ανθρώπων και σωματεμπορία θα αναφορτωθούν μόλις ολοκληρωθούν και εγκριθούν, ενώ το CC13A Eurojust θα αναφορτωθεί τον Ιανουάριο. Το εγχειρίδιο εκπαιδευτών SIRENE επικαιροποιήθηκε και θα αναδιανεμηθεί μετά την εκτύπωσή του από την Υπηρεσία Εκδόσεων στις αρχές του 2015. Έρευνα και επιστήμη Δύο νέα τεύχη του European Science and Research Bulletin (Ευρωπαϊκό Δελτίο για την Επιστήμη και την Έρευνα) συντάχθηκαν και δημοσιεύθηκαν στον ιστότοπο και σε έντυπη μορφή (τεύχη αριθ. 10 και 11). Ο αριθμός των καταχωρισμένων εμπειρογνωμόνων στη βάση δεδομένων ομιλητών, εκπαιδευτών και ερευνητών της Ακαδημίας ανήλθε σε 293 στο τέλος του 2014. Οι εθνικοί ανταποκριτές σε θέματα έρευνας και επιστήμης ολοκλήρωσαν την υποβολή των εθνικών σχεδίων εφαρμογής. Η Ακαδημία παρείχε πρόσβαση στους χρήστες του ηλεκτρονικού δικτύου της (e-Net) στο περιεχόμενο εννέα επαγγελματικών και πανεπιστημιακών δημοσιεύσεων σχετικών με θέματα της αστυνομικής επιστήμης, οι οποίες είχαν αξιολογηθεί από ομοτίμους. Πρόγραμμα ανταλλαγών «European Police Exchange Programme» Το ευρωπαϊκό πρόγραμμα ανταλλαγών της Ακαδημίας (European Police Exchange Programme) για το 2014 περιλάμβανε τα ακόλουθα έξι τμήματα: — ένα γενικό τμήμα για τα αστυνομικά στελέχη, — ένα τμήμα για τους διοικητές, — ένα τμήμα για τους εκπαιδευτές, — ένα τμήμα για τους ερευνητές, — ένα διυπηρεσιακό τμήμα, — ένα τμήμα ΕΠΓ-Δυτικά Βαλκάνια. Το πρόγραμμα περιλάμβανε θέματα προερχόμενα από τις προτεραιότητες του προγράμματος της Στοκχόλμης, τον κύκλο πολιτικής της ΕΕ, καθώς και από αιτήματα των κρατών μελών. Οι επισκέψεις στο πλαίσιο των ανταλλαγών πραγματοποιούνται σε διμερή βάση και διαρκούν 6 ημέρες/5 νύχτες. Συνολικά έλαβαν μέρος 312 (444) συμμετέχοντες από όλα τα κράτη μέλη της ΕΕ, τις υποψήφιες χώρες, τις χώρες ΕΠΓ, καθώς και τα Ανατολικά και Δυτικά Βαλκάνια, το οποίο αποτελεί υπέρβαση του ετήσιου στόχου. Το πρόγραμμα είχε προϋπολογισμό που υπερέβαινε ελαφρώς τα 3 55 000 ευρώ (6 00 000 ευρώ) και χρηματοδοτήθηκε από την Ακαδημία, ενώ το ποσοστό χρησιμοποίησης ανήλθε στο 85 % (95 %). Η αξιολόγηση του προγράμματος από τους συμμετέχοντες βρίσκεται εν εξελίξει, επί του παρόντος, όμως, το γενικό ποσοστό ικανοποίησης ανέρχεται στο 91 % (98 %). Ηλεκτρονικό δίκτυο (e-Net) Έπειτα από τα προβλήματα που ανέκυψαν το 2013, υπήρξαν ελάχιστες ή καθόλου διακοπές στην παροχή των ηλεκτρονικών υπηρεσιών το 2014. Το 2014 τέθηκε σε εφαρμογή το έργο «Επανεξέταση και επικαιροποίηση της διαχείρισης των χρηστών του ηλεκτρονικού δικτύου», με σκοπό να εντοπιστούν οι μη χρησιμοποιούμενοι ή ανενεργοί λογαριασμοί του ηλεκτρονικού δικτύου ώστε να διαγραφούν, να βελτιωθεί η ροή των εγγραφών στο ηλεκτρονικό δίκτυο και να επικαιροποιηθούν τα εργαλεία διαχείρισης χρηστών για τους διαχειριστές του ηλεκτρονικού δικτύου στα κράτη μέλη, στους οργανισμούς-εταίρους και στο εσωτερικό της Ακαδημίας. Κατά τη διάρκεια του 2014 τέθηκε σε λειτουργία η έκδοση Moodle 2.7 του συστήματος διαχείρισης της μάθησης (Learning Management System) στο πλαίσιο του ηλεκτρονικού δικτύου. Η έκδοση αυτή επέφερε βελτιώσεις σε ζητήματα ασφάλειας. Επίσης, στο πλαίσιο της εν λόγω έκδοσης παρέχεται μακρόχρονη υποστήριξη, έως τον Μάιο του 2017, από τα κεντρικά γραφεία της Moodle. Ηλεκτρονική μάθηση (E-Learning) Το 2014 η πλοήγηση στις διαδικτυακές ενότητες του συστήματος διαχείρισης της μάθησης (Learning Management System) βελτιώθηκε με μια νέα γραφική διεπαφή χρήστη, καθιστώντας έτσι ευκολότερο για τους χρήστες του ηλεκτρονικού δικτύου να εντοπίσουν τις ενότητες που επιθυμούν να χρησιμοποιήσουν. Η Ακαδημία υποστήριξε το έργο Erasmus «E-Campus Policing Europe», το οποίο αποσκοπούσε στην ανάπτυξη και παροχή εργασιών μάθησης σε ζητήματα διασυνοριακής συνεργασίας της αστυνομίας. Το αποτέλεσμα του έργου είναι μια ενότητα που αποτελείται από εργασίες μάθησης με εξατομικευμένη διεπαφή χρήστη και διαδικτυακή υποστήριξη, όπως ένα μάθημα για το σύστημα διαχείρισης της μάθησης (Learning Management System) της Ακαδημίας, το οποίο απευθύνεται σε εκπαιδευτές σε θέματα αστυνομίας και επιβολής του νόμου. Η εν λόγω ενότητα κατέστη διαθέσιμη σε όλους τους εγγεγραμμένους χρήστες του ηλεκτρονικού δικτύου τον Σεπτέμβριο. Η Ακαδημία υποστήριξε την ανάπτυξη τριών διαδικτυακών ενοτήτων στο πλαίσιο του έργου ISEC «Developing e-Learning Modules on Cross-Border Police Cooperation Tools for Police Education» (Ανάπτυξη ενοτήτων ηλεκτρονικής μάθησης σχετικά με εργαλεία διασυνοριακής αστυνομικής συνεργασίας για την αστυνομική εκπαίδευση). Οι εν λόγω ενότητες αφορούσαν τα θέματα της καταδίωξης, των μεικτών περιπολιών, καθώς και της ανταλλαγής δεδομένων και πληροφοριών. Έως σήμερα είναι διαθέσιμες 23 (19) διαδικτυακές ενότητες. Το 2014 επικαιροποιήθηκαν τρεις διαδικτυακές ενότητες της Ακαδημίας: ο κύκλος πολιτικής της ΕΕ για το οργανωμένο και το σοβαρό έγκλημα, τα σεμινάρια μέσω διαδικτύου για εκπαιδευτές και η υποστήριξη του συστήματος διαχείρισης της μάθησης (Learning Management System) για τις δραστηριότητες που διοργάνωσε το 2014 η Ακαδημία. Το 2014 οι ενότητες ηλεκτρονικών μαθημάτων δέχθηκαν επίσκεψη από συνολικά 2 513(1 994) διαφορετικούς χρήστες και διοργανώθηκαν 54 (31) σεμινάρια μέσω διαδικτύου (webinars) στα οποία συμμετείχαν 5 399(3 562) άτομα. Η πλατφόρμα των σεμιναρίων μέσω διαδικτύου προσέλκυσε τους περισσότερους χρήστες το 2014. Επίσης, 14 πλατφόρμες κοινοτήτων πρακτικής επέτρεψαν, το 2014, σε 2 588(2 063) επαγγελματίες διαφορετικών τομέων της αστυνόμευσης και της αστυνομικής εκπαίδευσης, με παρόμοιες απόψεις, να μοιραστούν και να αναπτύξουν τη γνώση και την εμπειρογνωσία τους.